
Teitl yr erthygl a ymatebwyd iddi o fewn yr aseiniad hwn yw Addysg Ddwyieithog yn yr unfed ganrif ar hugain: adolygu’r cyd-destun rhyngwladol. Cydnabyddir yr awdur fel person gwybodus o fewn y maes sy’n arbenigo o fewn ymchwil megis addysg Gymraeg a dwyieithog a datblygiad ieithyddol plant dwyieithog (CCC, 2019). O fewn yr erthygl hon trafodwyd datblygiad addysg ddwyieithog yng Nghymru yn ogystal â gwledydd eraill. Ysgrifennir gyda’r nod i hysbysu’r problemau cyfoes i Lywodraeth Cymru ac athrawon. Teimlir mai pwrpas yr erthygl yw arddangos sut mae addysg ddwyieithog yn cael ei gyflawni a pha mor effeithiol yw hyn. Pwysleisia Lewis (2011) yr angen i ddiweddaru’r technegau sy’n cael eu defnyddio wrth addysgu ac awgryma bod modelau gwan a chryf o addysgu’n ddwyieithog ac mae’r rhain yn effeithio ar gyflawniad academaidd.
Ceir nifer o ddehongliadau ar beth yw ddwyieithrwydd ac felly gellir ei hystyried fel term heriol i’w ddiffinio. Awgryma Valdez a Figueora (1994) bod adnabod dwy iaith yn ddiffiniad priodol. Cytuna Diebold (1961, t.99) wrth nodi mai’r gallu i ddweud unrhyw air mewn iaith arall yw’r diffiniad orau. I’r gwrthwyneb mynna Oestreicher (1974, t.9) bod angen ‘complete mastery of two different languages,’ er mwyn cael eich ystyried yn ddwyieithog. Yn ôl Garcia (2009, dyfynnwyd yn Lewis, 2011, t.75) gellir categoreiddio ddwyieithrwydd i ddwy ran sef dychweliadol a deinamig. Ystyrier yn dychweliadol pan mae’r ddwy iaith yn cael eu hymarfer o fewn gymuned, lle mai deinameg yn cyfeirio at y nifer o ryngweithiadau iaith a chydberthnasau ieithyddol eraill sy'n digwydd  ymhlith siaradwyr amlieithog (ibid).
Gellir dadlau nid yw un o’r diffiniadau yma yn adlewyrchiad cynhwysfawr ond yn amlwg nid yw pawb yn gytûn oherwydd bod dwyieithrwydd yn golygu gwahanol bethau i bobl wahanol. Pwysleisir o fewn yr erthygl yr angen i gael diffiniad cliriach o’r hyn olygir wrth addysg cyfrwng Cymraeg a dwyieithog (Lewis, 2008 a Jones, 2010, dyfynnwyd yn Lewis, 2011, t.68). Ceir llawer o ymchwiliadau cynnar negyddol ynglŷn â dwyieithrwydd lle labelwyd pobl ddwyieithog yn ‘handicapped,’ (Laurie, 1890, t.15). Noda Saer at al. (1924, t.52) o fewn ei ymchwil bod plant sydd yn siarad Saesneg yn unig wedi cyflawni’n llawer gwell na’r rhai oedd yn siarad y Gymraeg hefyd. Erbyn hyn maent yn hybu dwyieithrwydd ar draws y byd. Argymhella Donaldson (2015, t.28) bod angen datblygu’r Gymraeg fel cenedl er mwyn datblygu hunanhyder i feithrin y ddwy-iaith yn enwedig y Gymraeg oherwydd ei fod yn elfen gref o addysg yng Nghymru.
Ystyrier un thema gref o fewn yr erthygl fel statws yr iaith Gymraeg yng Nghymru. Atgyfnertha’r ffordd hyn o feddwl gan y Cymro Lord Raglan (1958) lle cyhoeddwyd o flaen y Senedd bod yr iaith Gymraeg wedi marw ac nid oedd gwerth addysgu’r iaith oherwydd ei bod yn gwneud plant yn ddryslyd. Pwysleisir yr angen i godi statws yr iaith yng ngolwg y gymdeithas gyfan trwy ddangos manteision yr iaith megis cyfleoedd swyddi a manteision economaidd. Dadleua Baker (2006, dyfynnwyd yn Lewis, 2011, t.73) bod addysgu pynciau craidd megis gwyddoniaeth a mathemateg trwy gyfrwng y Saesneg yn cael effaith niweidiol ar statws y Gymraeg oherwydd y mae’r rhain yn cael eu hystyried fel pynciau pwysig, ac os maent yn cael eu haddysgu trwy’r Saesneg rhaid mai Saesneg yw’r iaith bwysicaf. 
Wedi dweud hyn dengys ymchwil bod trosi o un iaith i’r llall o oedran ifanc yn cael effaith cadarnhaol ar yr ymennydd sydd yn gwneud yr wrthwyneb o’u ddrysu. Gwelir bod plant dwyieithog yn gallu sylwi ar batrymau a datrys problemau yn llawer haws na phlant uniaith (Costa a Gallés, 2015). Cyfateba hyn â un o ddibenion Donaldson (2015, t.31) sef bod angen i blant fod yn ddysgwyr uchelgeisiol, galluog sy’n ymholgar ac yn mwynhau datrys problemau. Gwelir bod gwahanol ystadegau o ymchwil amrywiol yn dangos barn wahanol ynglŷn â phwysigrwydd dysgu’r Gymraeg. Dengys ymchwil gan ITV (2016) bod 64% o bobl yn gwrthwynebu'r sefyllfa bresennol lle mae'n orfodol i blant ysgol ddysgu Cymraeg ail-iaith hyd at 16 oed. Serch hyn, dengys ymchwil gan Gymdeithas yr iaith Gymraeg bod 56% o bobl eisiau i blant gadael yr ysgol gyda’r sgiliau i allu cyfathrebu drwy gyfrwng y Gymraeg yn effeithiol (ITV, 2016).
Ystyrier statws y Gymraeg yn fwy o broblem o fewn ysgolion Saesneg. Esiampl nodedig yw bod llawer o bobl ifanc yn gadael yr ysgol heb y sgiliau Cymraeg effeithiol sydd eu hangen arnynt (Lewis, 2015). Wedi dweud hyn, awgryma Lewis (2001, t.82) bod addysg ddwyieithog yn ennill tir fel y ffordd fwyaf effeithiol o addysgu. Agwedd lawn mor bwysig yw bod pobl ddwyieithog yn ennill 11% yn fwy o gyflog (CyngorSirGar, 2019). Fodd bynnag, cyhoeddwyd Llywodraeth Cymru (2017) ei uchelgais o gyrraedd miliwn o siaradwyr Cymraeg erbyn 2050. Defnyddir addysg trochi fel ei brif ddull er mwyn sicrhau bod plant yn cynnwys y rhai o ysgolion Saesneg yn caffael yr iaith (LlywCymru, 2017, t.43).
Dadleua Baker (2015, dyfynnwyd yn ITV, 2016) bod y system ail-iaith wedi methu ac nid oes unrhyw beth allwn wneud i wella hyn y ffordd ymlaen yw bod pob ysgol yn addysgu’r Gymraeg fel pwnc neu trwy bynciau eraill i’r un safon. Dadl Estyn (2017a) yw bod gan ran fwyaf o blant yr ysgol gynradd agwedd gadarnhaol tuag at ddysgu'r iaith, ac maent yn gwneud cynnydd da ond daw problemau wrth fynd i’r ysgol uwchradd. Ni ellir gwadu’r ffaith bod canlyniadau gwael Cymraeg ail iaith wedi cael ei dderbyn fel y norm (Davies, 2013). Mynna Davies (2013) byddai chwyldro petai hyn yn cael ei ddweud am unrhyw bwnc arall. Nodir bod 80% o siaradwyr Cymraeg wedi dysgu’r iaith trwy fynychu ysgolion a meithrinfeydd Cymraeg neu ddwyieithog (ComisiynyddYGymraeg, 2017, t.2) Er hyn defnyddir 70% o’r sefydliadau hyn yng Nghymru’r Saesneg fel iaith gyntaf.
Thema arall o fewn yr erthygl yw dysgu ac addysgu ail-iaith. Pwysig yw hi i gael cysondeb ar sut mae dwyieithrwydd yn cael ei addysgu oherwydd ar hyn o bryd ceir ysgolion yn dehongli’r un strategaeth mewn gwahanol ffyrdd ac o ganlyniad gwelir rhwystr o ran effeithiolrwydd unrhyw fodel (Lewis, 2011, t.76). Atgyfnertha hyn gan García, 2009, dyfynnwyd yn Lewis, 2011, t.76) lle dywed bod addysgwyr yn gorfod gwneud y penderfyniadau ar sut i addysgu iaith o fewn y cwricwlwm trwy naill ai eu haddysgu fel pwnc ar wahân neu’n hyblyg trwy ddefnyddio’r iaith o fewn amryw o bynciau. Cyfateba hyn â ffordd CLIL sef ffordd i ddatblygu ail iaith trwy bynciau cwricwlaidd dylai cynnwys elfennau diwylliant, gwybyddiaeth, cyfathrebu a chynnwys blaenorol (TeachingEnglish, 2019).
Cydnabydda’ Lywodraeth Cymru (2017) bod angen datblygu’r Gymraeg o fewn ysgolion cyfrwng Saesneg. Yn dilyn y Ddeddf Diwygio Addysg (1988) daeth yn orfodol i bob disgybl yng nghyfnodau allweddol 1,2 a 3 dysgu’r Gymraeg. Gellir dadlau nid yw hyn wedi bod yn effeithiol oherwydd does dim pwrpas i’r dysgu ac er bod rhaid i’r plant astudio’r Gymraeg nid oes gorfodaeth iddynt wneud TGAU. O fewn adroddiad Llywodraeth Cymru (2014, t.3) ynglŷn ag ail iaith nodir y dylai’r ail iaith parhau fel pwnc statudol a dylai canllawiau clir cael ei wneud ar yr amser mae disgyblion yn dysgu ac ymarfer iaith. Atega Donaldson (2015, t.63) dylai’r Gymraeg parhau i fod yn orfodol i blant hyd at 16 oed.
Noda Lewis (2011, t.68) bod amrywiaeth helaeth o ddulliau a ddefnyddiwyd i addysgu Cymraeg ail iaith ac felly rhaid sicrhau continwwm. Atgyfnertha hyn gan y cwricwlwm newydd fydd yn cael gwared â’r term ‘Cymraeg ail-iaith,’ gyda’r gobaith o godi statws yr iaith yn ogystal â sefydlu continwwm i’r daith ddysgu’r Gymraeg (Golwg360, 2019). Yn dilyn syniad gwreiddiol Un Iaith i Bawb (Davies et al, 2013) lansiwyd strategaeth Iaith Fyw: Iaith Byw (2012) gyda’r nod i godi’r nifer o siaradwyr Cymraeg sy’n ei ddefnyddio a sicrhau cynnydd yn hyder pobl a’u rhuglder yn yr iaith. Serch hyn, cydnabydda’ Estyn (2017b, t.17) nid yw athrawon cyfrwng Saesneg yn ddigon hyderus wybodaeth i addysgu Cymraeg at lefel briodol. Mewn ymateb i hyn noda Kirsty Williams (dyfynnwyd yn Wightwick, 2019) bydd hyfforddiant Cymraeg dwys i athrawon a chynorthwywyr er mwyn cyflawni'r newidiadau sydd i ddod yn 2022. Cydnabyddir mai hyn yw’r newid mwyaf dramatig yn y ffordd mae iaith yn cael eu haddysgu ers 30 mlynedd (ibid).
Os maent yn cael gwared â’r term ‘ail iaith’ felly rhaid ystyried yr effaith ar athrawon cyfrwng Saesneg. Yn amlwg felly rhaid rhoi blaenoriaeth i wella hyfforddiant athrawon er mwyn sicrhau sgiliau priodol i addysgu’r pwnc megis mynychu Cynllun Sabothol. Argymhella’r Llywodraeth bod angen sicrhau hyfforddiant athrawon i addysgu’r iaith i safon uchel er mwyn sicrhau datblygiad y disgyblion wrth fynd trwy’r sector ail-iaith (LLC, 2014, t.3). Yng Ngwlad y Basg mai 33.9% o’r gymuned yn siarad Basgeg, gwahaniaeth helaeth i gymharu â chyfrifiad 2011 lle 19% o bobl yn unig ddywedodd ei bod nhw’n gallu siarad y Gymraeg (BBC, 2012). Gellir dadlau a yw’n bosib i ni gael yr un canlyniadau yng Nghymru oherwydd y gwahaniaeth o’r canran sy’n siarad a chlywed yr iaith ni allwch gymharu mewn ffordd deg.
Penodwyd Llywodraeth Gwlad y Basg 3-4 wythnos i athrawon ddiweddaru eu hiaith ac yna 2 fis arall i baratoi adnoddau addysgu (Hopwood et al, 2018, t.26). Ystyrier hyn fel arfer da er mwyn gallu addysgu’r plant. Gwelir ei fod hefyd yn defnyddio’r dull CLIL lle cyflogir tîm o addysgwyr neilltuol i sicrhau rhuglder aml-iaith yr athrawon (Hopwood et al, t.27). I gyd-fynd â hyn gwelir cysylltiad rhwng addysg gychwynnol dda athrawon â’r brwdfrydedd i ddatblygiad proffesiynol parhaus mewn ysgolion (Furlong, 2015). Atgyfnertha Estyn (2014, t.141) bod angen i ysgolion darparu cyfleoedd i ymarferwyr wella eu medrau Cymraeg a’u medrau addysgu iaith. Gwelir felly bod gwella’r dulliau cymorth ar gyfer addysg a hyfforddiant cyfrwng Cymraeg yn ganolog i sicrhau llwyddiant y ddarpariaeth o fewn ysgolion cyfrwng Saesneg.
Yn dilyn awgrymiad Llywodraeth Cymru (2017, t.43) taw addysg trochi yw’r ffordd ymlaen i ehangu’r niferoedd sy’n siarad Cymraeg gwelir cysylltiad â’r thema trochi o fewn yr erthygl. Allweddol yw hi i gael eich trochi mewn iaith er mwyn caffael yn yr iaith hynny a bod yn ddwyieithog (Valdenbulcke 2015, dyfynnwyd gan y BBC, 2015). Ystyrier y dull trochi yn fodel ‘cryf’ o ddwyieithrwydd (Lewis, 2011, t.71). Dadleua rhai mai’r dull hyn yn bennaf i’r rhai heb Gymraeg adref ac felly sialens yw hi i sicrhau bod y plant Cymraeg iaith gyntaf yn parhau i ymestyn eu sgiliau Cymraeg (LlCC, 2009, dyfynnwyd yn Lewis, 2011, t.71). Cwestiyna Brentnall (2009, t.72) o fewn yr erthygl i ba raddau mai trochi yn sicrhau datblygiad academaidd uchel ac yn aml nid yw iaith disgyblion yn ddigon cyfoethog i fod mewn sefyllfa o drochi. I’r gwrthwyneb noda Lewis (2011, t.72) bod y dull yn dylanwadu’n gadarnhaol ac atgyfnertha hyn gan dros fil o astudiaethau ymchwil trochi llwyddiannus.
Dadleua Rhys (2014) y broblem gydag addysg ddwyieithog yw’r bwlch cynyddol rhwng ymchwil, polisi ac arfer. Ymhellach dengys ystadegau diweddar yn nodi bod disgyblion sy’n cael eu haddysgu trwy gyfrwng y Gymraeg ond nid yn siarad yr iaith adref yn llai tebygol o or-gyflawni erbyn diwedd yr ysgol gynradd (Rhys, 2014). Serch hyn, gwelir bod Ysgol Plascrug â llai na 1% o ddisgyblion yn dod o gartrefi Cymraeg ond cydnabydda’ Estyn (2012) yr ysgol fel arfer da. Defnyddir y dull trochi o fewn yr ysgol wrth wneud yn rhan o fywyd naturiol lle addysgir 64% o’r gwersi trwy gyfrwng y Gymraeg. Cytuna Lewis (2011, t.74) bod angen cynnwys pawb yn o broses o’r addysgu er mwyn i’r dull fod yn llwyddiannus.
Sefydlwyd cynllun yn y Ffindir i roi gwersi ychwanegol i blant o gefndir ieithyddol gwahanol mewn unrhyw ieithoedd eraill y gallant eu siarad adref. Ystyrier y wlad y sgil o fod yn ddwyieithog yn rhywbeth allweddol lle maent yn dysgu dros 50 o ieithoedd trwy’r cynllun (Berman, 2019). Rhybuddir o fewn yr erthygl nid ydym yn gallu cyffredinoli’r dull trochi a’u chymharu â gweledydd eraill megis Canada neu’r Ffindir oherwydd mae’r sefyllfaoedd yn cwbl wahanol (Baker, 2006, t.72). Ymhelaetha bod y ddwy iaith yng Nghanada â’r statws uchel ond yng Nghymru cewch iaith fwyafrifol a leiafrifol (Baker, 2006, dyfynnwyd yn Lewis, 2011, t.72). Noda Lewis (2011, t.67) bod twf addysg cyfrwng Cymraeg yn un o ddatblygiadau mwyaf nodedig yn y system addysg yng Nghymru. Cydnabydda’ hyn gan Lywodraeth yr Alban lle maent wedi dilyn cynllun tebyg o’r ‘iaith ar daith’ er mwyn ceisio cael yr un twf yn yr iaith Gaeleg (NationCymru, 2019).
Trafodwyd nifer o themâu o fewn yr erthygl ac yn amlwg gwelir problemau yn deillio o fewn y system addysg ynglŷn â dwyieithrwydd. I’r dyfodol rhaid sicrhau bod disgyblion yn gweld pwrpas i ddysgu’r iaith a bod datblygu hyder y disgyblion yn ffactor pwysig. Atgyfnertha hyn gan Donaldson (2015) lle dylwn ddefnyddio’r athrawon ffrwd Gymraeg i gynorthwyo’r ysgolion Saesneg er mwyn sicrhau safon addysgu’r iaith ar draws Cymru. Rhaid hefyd ystyried a yw gorfodi disgyblion i ddysgu’r iaith yn mynd i arwain at ddiffyg cymhelliant teimlir bod rhaid paratoi cyfleoedd iddynt ddysgu’r iaith tu allan i furiau’r dosbarth. Defnyddir Ysgol Plascrug fel esiampl lle maent yn hybu’r Gymraeg trwy gystadlu a pharatoi yn Eisteddfod yr Urdd a chydnabydda’ Estyn (2012) hyn fel arfer arbennig i ddatblygu’r iaith.
Cydnabyddai’r Llywodraeth nid yw’r ddarpariaeth yn ddigon dda drwy nodi ‘nid yw darpariaeth ddwyieithog bob amser yn sicrhau bod unigolion yn datblygu i fod yn siaradwyr dwyieithog,’ (Lewis, 2011, t.68). Awgryma Lewis (2011) fod angen diweddaru’r technegau sy’n cael eu defnyddio i rai cyfoes er mwyn sicrhau ymgysylltiad rhwng disgyblion â’r iaith. Prif nod yr erthygl yw gwarchod yr iaith Gymraeg ac felly rhaid i’r Llywodraeth sicrhau continwwm trwy ddefnyddio un polisi i bawb er mwyn cadw’r iaith yn fyw. Cydnabydda’ Lewis (2011, t.83) bod yr iaith Gymraeg yn un leiafrifol yng Nghymru, ond pwysleisia bod angen i ni esblygu oherwydd nid rhywbeth sy’n aros yn eu hunfan yw addysg ddwyieithog.
Fel dywed Garcia (2009, dyfynnwyd yn Lewis, 2011, t.83) 
Billingual education in the twenty-first century must be reimagined and expanded, as it takes its rightful place as a meaningful way to educate all children and language learners in the world today. 

